[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000005", "text": "Beth wnaeth eich ysbrydoli i ysgrifennu\u2019r llyfr hwn?"}, {"text_idx": "#000006", "text": "Pan o\u2019n i\u2019n ifanc, roeddwn i ar da\u0302n eisiau darllen llyfrau ffantasi yn Gymraeg, ond ychydig iawn o ddewis oedd ar gael bryd hynny. Rw\u0302an fy mod i mewn sefyllfa i wneud rhywbeth am y peth, dwi\u2019n angerddol am greu llyfrau ffantasi\u0308ol y bydd plant a phobl ifanc yng Nghymru eisiau eu darllen er pleser, yn eu hamser sba\u0302r."}, {"text_idx": "#000007", "text": "Roeddwn i wedi ysgrifennu nofel ffantasi i oedolion rai blynyddoedd yn o\u0302l \u2013 sydd ddim wedi ei chyhoeddi eto, er dwi\u2019n gobeithio\u2019n fawr y bydd yn gweld golau dydd rywdro. Pan gefais i gynnig ysgrifennu llyfr gan Atebol, felly, roedd ysgrifennu nofel wedi ei seilio yn yr un byd dychmygol yn teimlo fel peth naturiol iawn i wneud. Doedd \u2019na ddim un foment fawr o ysbrydoliaeth roddodd enedigaeth i Yr Horwth \u2013 dim ond eistedd o flaen sgri\u0302n am ddyddiau ar y tro, efo lot fawr iawn o goffi. Dyna sut mae o i mi 99% o\u2019r amser."}, {"text_idx": "#000008", "text": "Dywedwch ychydig am y stori rydych chi wedi\u2019i chreu."}, {"text_idx": "#000009", "text": "Yr Horwth ydi\u2019r cynta mewn cyfres (gobeithio!) o straeon ffantasi i bobl ifanc o\u2019r enw Chwedlau\u2019r Copa Coch."}, {"text_idx": "#000010", "text": "Mae\u2019r nofel yn dilyn pedwar prif gymeriad \u2013 Sara, Heti, Pietro a Nad \u2013 wrth iddyn nhw fynd ar siwrne beryglus i fynydd yng nghanol y tir gwyllt, y Copa Coch, er mwyn trechu bwystfil o\u2019r enw\u2019r Horwth sydd wedi bod yn ymosod ar y wlad o\u2019i gwmpas. Yn hynny o beth, dydi\u2019r plot sylfaenol ddim yn annhebyg i unrhyw nifer o straeon ffantasi clasurol fel The Hobbit, ond mae \u2019na fwy nag un tro yn y gynffon wrth i\u2019r nofel fynd yn ei blaen."}, {"text_idx": "#000011", "text": "Ac, yn wahanol i nifer o straeon ffantasi (a heb sbwylio unrhyw beth, gobeithio), dydi\u2019r cymeriadau ddim yn mynd \u201cyno ac yn o\u0302l eto\u201d. Maen nhw\u2019n aros ar y Copa Coch \u2013 a\u2019r berthynas rhwng y cymeriadau a\u2019u cartref newydd fydd un o\u2019r thema\u0302u mwyaf wrth i\u2019r gyfres barhau."}, {"text_idx": "#000012", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Mae gen i obaith, wrth gwrs, y bydd darllenwyr sydd wrth eu boddau efo ffantasi yn barod yn cael blas ar Yr Horwth. Ond rydw i hefyd wir yn gobeithio y bydd y llyfr yn apelio at ddarllenwyr sydd erioed wedi darllen ffantasi o\u2019r blaen, ac yn eu hysbrydoli digon fel eu bod yn troi at fwy o glasuron o\u2019r genre, yn Gymraeg neu\u2019n Saesneg."}, {"text_idx": "#000014", "text": "Dydi Yr Horwth yn sicr ddim yn nofel sydd wedi ei hanelu at fechgyn \u2013 mae fy hoff gymeriadau yn y llyfr oll yn ferched! Dydw i hefyd ddim wedi targedu un oed yn benodol pan mae\u2019n dod at ddarllenwyr, ac yn gobeithio y bydd plant, pobl ifanc ac oedolion oll yn mwynhau Yr Horwth yn eu ffordd eu hunain."}, {"text_idx": "#000015", "text": "Yn bennaf oll, dwi\u2019n gobeithio y bydd Yr Horwth yn agor llygaid pobl o ran llyfrau ffantasi yn gyffredinol, a ro\u0302l ffantasi mewn llenyddiaeth Cymraeg yn fwy penodol."}, {"text_idx": "#000016", "text": "Pa wybodaeth arbenigol neu ymchwil oedd ei hangen i ysgrifennu\u2019r llyfr hwn?"}, {"text_idx": "#000017", "text": "Un o bleserau mawr ysgrifennu ffantasi ydi bod dim angen ymchwilio os dydych chi ddim eisiau gwneud! Yn amlwg, mae hanes, chwedl, straeon tylwyth teg, a gweithiau ffantasi eraill yn medru cael eu bwydo i mewn i\u2019r broses o ysgrifennu ffantasi. Ond mae\u2019n bwysig cofio mai byd dychmygol sy\u2019n cael ei ddarlunio, a bod dim rhaid ufuddhau i unrhyw reolau, na defnyddio unrhyw ddylanwadau, os nad ydi\u2019r awdur eisiau gwneud. Yr unig \u201cymchwil\u201d sydd wir angen ei wneud ydi darllen digon o lyfrau ffantasi eraill! Ond dydi ymchwil ddim fel arfer mor hwyl..."}, {"text_idx": "#000018", "text": "Beth wnaeth i chi ddechrau ysgrifennu?"}, {"text_idx": "#000019", "text": "Ro\u2019n i\u2019n sgwennu ambell i stori fach wirion yn fy amser sba\u0302r pan yn hogyn bach, a ges i gyfnod reit brysur o wneud tua diwedd fy nghyfnod yn yr ysgol uwchradd. Ond ychydig iawn ysgrifennais i wedyn tan 2010, pan gefais i fy swydd cyntaf yn ysgrifennu ar gyfer y teledu ar sail gyrfa fer fel digrifwr stand-yp."}, {"text_idx": "#000020", "text": "Er fy mod i wrth fy modd yn ysgrifennu ar gyfer y teledu a\u2019r radio, mae\u2019n rhaid cadw pethau diflas fel cyllid ac ymarferoldeb mewn cof drwy\u2019r amser. Mae\u2019n braf, felly, ysgrifennu nofel (yn enwedig nofel ffantasi) a gadael i\u2019r dychymyg fynd ar grwydr. Fe gychwynnais i ysgrifennu fy nofel gyntaf, Y Porthwll, yn 2014, a prin ydw i wedi stopio ers hynny!"}, {"text_idx": "#000021", "text": "Pa lyfrau ysbrydolodd chi fel darllenwr ifanc?"}, {"text_idx": "#000022", "text": "Gormod i\u2019w rhestru, mae\u2019n siw\u0302r! Un gyfres wnaeth argraff fawr iawn arna i oedd Fighting Fantasy gan Steve Jackson ac Ian Livingstone \u2013 llyfrau ffantasi o\u2019r 80au (sy\u2019n cael eu hailargraffu bob ychydig o flynyddoedd, ac yn denu dilynwyr newydd bob tro), ble mae\u2019r darllenwyr yn fflicio yn o\u0302l ac ymlaen drwy\u2019r llyfr, yn creu eu hantur eu hunain, yn hytrach na darllen drwy\u2019r llyfr o\u2019r dechrau i\u2019r diwedd. Nhw wnaeth fy nghyflwyno i ffantasi. O hynny, fe es i ymlaen i ddarllen y gyfres Redwall gan Brian Jacques, ac wrth gwrs, campweithiau J.R.R. Tolkien."}, {"text_idx": "#000023", "text": "Mae\u2019n rhaid so\u0302n hefyd am y llyfrau Asterix, oedd yn cael eu pentyrru wrth ymyl y gwely a\u2019u llowcio\u2019n awchus bob tro o\u2019n i adre\u2019n sa\u0302l o\u2019r ysgol!"}, {"text_idx": "#000024", "text": "Pa brofiadau yn eich bywyd sydd wedi dylanwadu ar eich ysgrifennu fwyaf?"}, {"text_idx": "#000025", "text": "Er mai ffantasi ydw i\u2019n ei ysgrifennu gan amlaf, mae\u2019n berffaith naturiol i\u2019r byd go-iawn ymyrryd o bryd i\u2019w gilydd!"}, {"text_idx": "#000026", "text": "Dwi\u2019n meddwl bod \u2019na ran ohona i ym mhob un o brif gymeriadau Yr Horwth. Fel Pietro, dwi wrth fy modd efo darllen. Dwi\u2019n ffan mawr o eistedd mewn cadair gyfforddus efo paned o de, yn union fel Heti. Dydi fy jo\u0302cs i ddim wastad yn cael yr ymateb maen nhw\u2019n eu haeddu, fel Nad druan. Ac, fel Sara, dwi\u2019n figan! Doeddwn i erioed wedi dod ar draws cymeriad figan mewn nofel ffantasi o\u2019r blaen, ond mae \u2019na dro cynta i bopeth, sbo..."}, {"text_idx": "#000027", "text": "Pe gallech ddewis fod yn gymeriad o lyfr am ddiwrnod, pwy fyddai hwnnw a pham?"}, {"text_idx": "#000028", "text": "Mae\u2019n ddewis braidd yn ddiflas, ond fyddwn i wrth fy modd yn profi diwrnod ym mywyd Sam o The Lord of the Rings. Gardd mewn pentre allan o\u2019r ffordd, ty\u0302 llawn llyfra, pantri sy\u2019n gwegian dan bwysa bwyd a diod... perffaith."}, {"text_idx": "#000029", "text": "Tan bod rhaid i chi gerdded am fisoedd, drwy bob math o beryglon, er mwyn achub y byd. Fyddwn i\u2019n medru gwneud heb hynny..."}, {"text_idx": "#000030", "text": "Pa gymeriad yn eich llyfrau ydych chi\u2019n lleiaf tebygol o ddod ymlaen gyda hi/ef?"}, {"text_idx": "#000031", "text": "Mae\u2019r ateb cywir i\u2019r cwestiwn yma yn debyg o sbwylio diwedd Yr Horwth! Ateb dipyn symlach, felly: yr Horwth ei hun, wrth gwrs!"}, {"text_idx": "#000032", "text": "Pa neges sydd gennych i ysbrydoli ysgrifenwyr ifanc?"}, {"text_idx": "#000033", "text": "Y peth gwych am ysgrifennu ydi bod dim angen unrhyw beth arnoch chi oni bai am ddychymyg, a rhywbeth i ysgrifennu efo fo. Wneith papur a phensel yr un mor dda, fwy neu lai, a\u0302\u2019r cyfrifiadur mwya drud."}, {"text_idx": "#000034", "text": "Fe allech chi ysgrifennu unrhyw le, unrhyw bryd. Yn y bath. Ar ben mynydd. Tra\u2019n hongian ar ben i lawr fel ystlum. Gewch chi drio rhannu eich ysgrifennu efo\u2019r byd, neu gadw\u2019r cyfan i chi\u2019ch hun. Does dim otsh!"}, {"text_idx": "#000036", "text": "Nid ydym yn gyfrifol am gynnwys gwefannau allanol."}, {"text_idx": "#000038", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000039", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]